
A Kulcs-rácalmási magaspart recens felszínfejlődése

A Duna menti magaspartok évezredek óta a társadalom és a természet heroikus és egyenlőtlen küzdelmének a térszínei. Az ember próbálja belakni e több szempontból is kiemelkedően fontos területet, de a folyamatosan visszatérő felszínmozgások állandó veszélyt jelentenek a környezetére. Jelen dolgozatban bemutatásra kerülnek a kulcs–rácalmási magaspart földtani, morfológiai és vízföldtani adottságai, melyek leginkább meghatározzák a visszatérő felszínmozgásokat.
 A vizsgálatok során kiemelt szerep jutott a bekövetkezett felszínmozgások tér- és időbeli eloszlásának elemzésére, a mozgások által veszélyeztetett területek altalajviszonyai és a domborzat kapcsolatának ismertetésére, illetve a mozgásokat esetlegesen kiváltó hatótényezők megállapítására.
 Az eredmények megállapításához elengedhetetlen volt a levéltári és önkormányzati dokumentumok áttanulmányozása, a célterület részletes terepbejárása, a mozgásos, illetve mozgások által veszélyeztetett felszín DGPS alapú felmérése. Ahhoz, hogy a tömegmozgások kialakulását a jövőben könnyebben előrejelezhessük, szükséges a partfal állékonyságát befolyásoló tényezők, a csapadék és a Duna vízállásainak időbeli vizsgálata. Az 1982 és 2012 közötti időszak klimatikus és hidrológia viszonyaiban megfigyelhető sajátosságok, mint például a területre hulló csapadék mennyisége, időbeli eloszlása, az átlagtól eltérő extrém csapadékesemények, illetve a Duna magas- és alacsony vízállásai, az árhullámok időbeli lefutása és a vízszintingadozások módosítják a partfal stabilitását. 
A csuszamlásos időszakokra vonatkozó esettanulmányok bizonyítják és bemutatják, milyen kapcsolat van a löszpart fejlődése, illetve a csapadékból és a folyóvízből származó víz között.

